text: Politiet sat ind for at skabe nattero
  30 oktober 2013 kl. 06.41
  En 61-årig arrestant blev onsdag morgen løsladt fra politigården i Esbjerg udstyret med et par højtalere under armen.
  Han havde holdt et par betjente travlt beskæftiget i løbet af natten.
  Klokken 01.23 ringede en beboer i en ejendom på Spangsbjergvej i Esbjerg til politiet og klagede over, at den 61-årige i stuelejligheden spillede høj musik.
  Et par betjente kørte ud til ham og fik ham til at dæmpe musikken.
  
  Nægtede at overgive sig
  Lidt efter ringede han til politiets vagtcentral og brokkede sig højlydt over, at politiet blandede sig i hans liv. Han ville skrue op for musikken, som det passede ham, og i øvrigt sørge for, at politiet ikke kunne komme ind i lejligheden.
  Som sagt så gjort. Larmen fra stuelejligheden vækkede igen beboerne i ejendommen, og politiet fik en klage.
  Politiet kørte igen ud til manden, fik fat i en låsesmed og beslaglagde højtalerne.
  Den 61-årige lod sig dog ikke standse. Kort tid efter var der igen larm fra lejligheden.
  Denne gang tog politiet manden med til politigården.
  